Caz îngrijorător în România și nu numai. Copiii au devenit ținta traficanților de droguri, care îi abordează în fața școlilor sau în diferite locuri, pentru a-i convinge să devină consumatori.
Minorii au devenit ținta pilulelor colorate cu fentanil și a cocainei roz, conform Antena 3 CNN.
Traficanții încearcă să-i atragă pe minori cu noile droguri, care sunt în culori vii, aromate și au forme de animale, persoanje din desene animate sau jocuri video.
Experții spun că cei mai vulnerabili sunt copiii de 8 ani în fața acestor droguri periculoase.
„Pur și simplu se prezintă undeva la intrarea în școală, la un chioșc sau un loc unde vin, de regulă, copii, și îi abordează sub diferite forme, tocmai pentru a fi atractivi. De multe ori, dacă vorbim despre o vârstă joasă, de multe undeva de 10-11 ani, se încearcă combinația și oferirea drogurilor cu alte elemente, cum ar fi o ciocolată, sau un suc, sau prin diferite propuneri, prin fise la un joc, dacă se află în apropierea unei săli de joc.
Au venit părinți care mi-au povestit ca au descoperit diferite comprimate la copiii lor, comprimate viu colorate, cu chipul lui Mickey Mouse, sau din desene animate, personaje din desene animate, sau din jocuri video, care sunt accesibile și sunt preferate într-un segment de vârstă foarte jos.
Sunt droguri foarte concentrate, sunt foarte periculoase, pentru că este foarte greu să împarți o pastilă. Sunt unele comprimate care au șanțuri de fragmentare, adică se pot rupe și se pot vinde de traficanți la jumătate, sau consumatorii le fragmentează.
Practic ei nu știu și înghit aceste comprimate și ajung la supradoză. Vorbim aici despre o concentrație care depășește capacitatea organismului de a absorbi aceste substanțe și vorbim despre un prag letal al comprimatelor de ecstasy”, a declarat Cătălin Țone, expert antidrog, pentru Antena 3 CNN.